ADWYNT WCZORA I DZISIEJ
Tak, jak kozdego roku, za pora tydni bydymy fajrowac Gyburtstag od Pana Jezusa, czyli Dzieciontko.
Bez toz sztyry niedziele przed tym momy czas przigotowac sie na te wydarzynie. Spominom, jak piyrwy Mama bastlowala piykny wionek adwyntowy ze swiyrkowych chabinkow, kere przismyczola z naszyj zogrody. Rada sie prziglondalach, jak tyn wionek robiola, okryncala go piyknymi, czerwonymi abo zlotymi szlajfkami, a potym na sztyrech takich samych szlajfach, kere na koncach zwionzala w jedyn knoutel, powiesiola we wielgij izbie na hoczyku, kery bol przikryncony do gipsdeki.. Na koniec wraziola do niego jeszcze sztyry czerwone swiyczki i …mogli my czekac, az przidzie Dzieciontko. A jak piyknie woniol tyn wionek, bo przeca bol zrobiony z blank swiyzych chabinkow! Od piyrszego dnia Adwyntu lazioly my z Mamom dziynnie na 6.00 rano do Kosciola na roraty. Potym, jak juz bolach winkszo i laziolach do szkoly, to na roraty lotalach sama . Wele oltorza bol postawiony niyobstrojony, swiyzy krizbaum. Nasz farorz se wymyslol bele jake obietnice dlo bajtlow, na tyn prziklod, ze dzisiej niy zjym ani jednego bombona. I wszystke bajtle, kere sie tego czimaly na drugi dziyn musialy powiesic na krizbaumie jedyn bombon. We ostanim dniu Adwyntu tyn krizbaum bol obstrojony maszketami, graczkami i obrozeczkami, a jak piyknie to wyglondalo! Tyn nasz krizbaum wyglondol nojpiyknij we colkim Kosciele, bo na nim bolo tela dzieciyncych serduszkow oddanych Dzieciontku. Niy trza bolo kolorowych kulek, lamety ani anielskigo wlosa. Dzisiej se tak mysla, eli wszystke bajtle, kere powiesioly swoje dotrzimane obietnice na krizbaumie, boly uczciwe?
Bez colki adwyntowy czas szykowaly my sie z Mamom na Swiynta. Piykly my pierniki i kyjksy, kere po upieczyniu landowaly we blaszanyj biksie, coby do Dzieciontka zmiynkly. Ale przodzi jo malowalach je cukrowom polywom we roztomajtych farbach. Farby robioly my z Mamom np. ze zoftu z czerwony cwikle, styklo dodac go trocha do biolyj polywy i juz bola czerwono abo rozowo. Mama pucowala okna, dzwiyrze, lampy, wiyszala swiyzo wyprane i wysztrekowane gardiny, a jo Ji pomogala pucowac fachy we byfyju i pomywac szklonki, szolki i wszystke klamorki, kere dycki stoly we witrynie, a uzywalo sie ich yno bez swiynta, abo jak prziszol byzuch.
Ale nojfajniejsze boly niedziele, jak my wszyscy siodali po poledniu przi stole, na kery Mama polozola wybiglowano biolo tiszdeka. Potym Papa zapolol swiyczki na wionku adwyntowym, we piyrszo niedziela jedna, za tydziyn dwie, potym trzi i we ostatnio niedziela sztyry. A my spiywali przi tym koscielne spiywki adwyntowe, jedli babowka, kolocz abo jake kyjksy, kere Mama upiykla na niedziela. Starsi piyli bonkawa, a jo dostalach tyj abo kakau. Pora dni przed Dzieciontkym laziyli my z moim bracikym po placach, kaj sprzedowali krizbaumy. Tak dugo my wybiyrali, az my znodli nojfajniejszo galynz w miescie, a strojyli my jom dycki we wilijo rano, kej Mama warzola jodlo na wieczerzo.
Teroz Adwynt wyglondo trocha inakszy. Wionek, kery jest kupiony w gyszefcie, a niy zrobiony wlasnoryncznie, niy wisi z gipsdeki, yno lezy na stole. Jest piykny, akuratny, niy wystowajom z niego zodne chabinki, tak, jak w tym z mojego dziycinstwa, i niy wonio tak, jak tyn, kery bastlowala moja Mama. Czegos mu brakuje…
Tak, jak piyrwy siodomy colkom familijom przi stole we niedzielne popolednia, ku bonkawie maszkycymy kyjksy i pierniki, ale niy swojske, yno kupione we gyszefcie. Niy spiywomy tyz tych piyknych, adwyntowych spiywek, , yno suchomy kolyndy z CD.
Terozki we gyszeftach kupuje sie kalyndorze adwyntowe. W nich som we 24 okynkach figurki ze szekulady: gwiozdki, aniolki, mikolajki, krizbaumy, sznyjmany itp. Od piyrszego grudnia aze do wilije bajtle otwiyrajom po jednym dziynnie i zjodajom se tako szekuladka. Majom przi tyj wyliczance moc uciechy, bo… Dzieciontko coroz blizyj:-)
Kozdy bajtel sie raduje na gyszynki od Dzieciontka podlozone pod krizbaum, kery nojczynscij jest sztuczny, a na nim sie swiycom sztuczne, kolorowe lampki…
Piyrwy bajtle mialy wiela uciechy, jak dostaly od Dzieciontka pora maszketow, jako graczka abo ksionzka, a jejich oczka wtynczos swiycioly sie tak, jak na zywym krizbaumie prawdziwe swiyczki…
Czasy sie zmiyniajom, a jo zycza wszystkim dzieckom na swiecie, coby mialy take piykne wspomniynia o Adwyncie i Dzieciontku, jak jo…
Barbara Matusiewicz
cym_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn